Kalevala Koru julkaisee tasa-arvoisen liputuspäiväkalenterin vuodelle 2019, koska liputtamisen arvoisia naisia löytyy Suomen historiasta varmasti enemmän kuin yksi - ePressi
Kalevala Koru julkaisee tasa-arvoisen liputuspäiväkalenterin vuodelle 2019, koska liputtamisen arvoisia naisia löytyy Suomen historiasta varmasti enemmän kuin yksi
Kalevala Koru julkaisee tänään 4.12. tasa-arvoisen kalenterin vuodelle 2019. Kalenteri nostaa miehisten liputuspäivien rinnalle suomalaisen kulttuurin ja hyvinvointiyhteiskunnan rakentumisen kannalta merkittäviä naisia maamme historiasta. Kalenteri on vapaasti ladattavissa Kalevala Korun verkkosivuilta ja siitä on saatavilla myös Google-kalenteriin integroituva versio.
– Kansalliset merkkipäivät on Suomessa liitetty vahvasti miesten saavutuksiin: liputamme miehille monena päivänä vuodessa, kun merkittäviä naisia on liputuspäiviksi yhteiseen kalenteriimme nostettu vain yksi – Minna Canth tasa-arvon juhlistajana. Tasa-arvoisen kalenterin julkaisulla haluamme nostaa esiin Suomen historiankirjoituksen unohtamia naisia, joilla on ollut merkittävä rooli niin kulttuurimme kuin hyvinvointiyhteiskuntamme rakentumisessa, Kalevala Korun brändi- ja designjohtaja Maria Uunila sanoo.
Tasa-arvoinen kalenteri 2019 on jatkoa marraskuussa lanseeratulle Suomen naarasleijona -korulle ja kampanjalle, jolla on haluttu juhlistaa suomalaista itsenäistä ja omaehtoista naista, sekä tuoda uusi tasa-arvoinen vaihtoehto suomalaisuuden symboliksi.
– Tiesitkö, että Fredrika Runeberg oli ensimmäisiä suomalaisia historiallisen romaanin kirjoittajia, sekä maamme merkittävimpiä varhaisia naiskirjailijoita? Muistamme hänet kuitenkin miehelleen leipomastaan tortusta. Entä tiesitkö, että suomalaisen kirjastolaitoksen luoja oli muuan Helle Kannila? kysyy Maria Uunila.
Näihin ja useisiin muihin Suomen historian merkittäviin naisiin pääsee tutustumaan tasa-arvoisen kalenterin myötä. Kalenterin toivotaan herättävän ajatuksia ja oivalluksia.
– Kalenterimme tuskin on tyhjentävä tai yksiselitteinen, Uunila lisää. Keskustelua saa aiheesta syntyä.
Pdf-kalenteri ja Google-kalenterin laajennusosa ladattavissa verkkosivuillamme:
https://www.kalevalakoru.fi/fi/naarasleijona-kalenteri
Rajattu erä painettuja kalentereita saatavilla Kalevala Korun lippulaivamyymälästä, Pohjoisesplanadi 25–27, Helsinki.
Lisätiedot ja yhteydenotot
Maria Uunila, brändi- ja designjohtaja, puh. 0207 611 203, maria.uunila@kalevalakoru.fi